SPRÁVA KOMISIE

Cyprus



Správa vypracovaná v súlade s článkom 126 ods. 3 Zmluvy o fungovaní Európskej únie

1. Úvod

Komisia 20. marca 2020 prijala oznámenie o aktivácii všeobecnej únikovej doložky Paktu stability a rastu. Doložkou sa podľa článku 5 ods. 1, článku 6 ods. 3, článku 9 ods. 1 a článku 10 ods. 3 nariadenia (ES) č. 1466/97, ako aj článku 3 ods. 5 a článku 5 ods. 2 nariadenia (ES) č. 1467/97 uľahčuje koordinácia rozpočtových politík v obdobiach prudkého hospodárskeho poklesu. Komisia vo svojom oznámení adresovanom Rade vyjadrila názor, že vzhľadom na očakávaný prudký hospodársky pokles v dôsledku vypuknutia pandémie COVID-19 súčasné podmienky umožňujú aktiváciu doložky. Ministri financií členských štátov vyjadrili 23. marca 2020 súhlas s posúdením Komisie. Aktivácia všeobecnej únikovej doložky umožňuje dočasný odklon od postupu úprav smerom k dosiahnutiu strednodobého rozpočtového cieľa za predpokladu, že to neohrozí fiškálnu udržateľnosť v strednodobom horizonte. Pokiaľ ide o nápravnú časť paktu, Rada môže na základe odporúčania Komisie takisto rozhodnúť, že prijme revidovanú fiškálnu trajektóriu. Všeobecnou únikovou doložkou sa nepozastavujú postupy Paktu stability a rastu. Členským štátom to umožňuje odchýliť sa od rozpočtových požiadaviek, ktoré by sa za bežných okolností uplatňovali, zatiaľ čo Komisii a Rade to umožňuje uskutočniť potrebné opatrenia koordinácie politík v rámci paktu.

Z údajov, ktoré cyperské orgány oznámili 31. marca 2020 a ktoré následne overil Eurostat, vyplýva, že prebytok verejných financií na Cypre dosiahol v roku 2019 výšku 1,7 % HDP, zatiaľ čo hrubý dlh verejnej správy sa nachádzal na úrovni 95,5 % HDP. Na základe programu stability na rok 2020 plánuje Cyprus v roku 2020 deficit na úrovni 4,3 % HDP, zatiaľ čo dlh sa plánuje na úrovni 116,8 % HDP.

Plánovaný deficit na rok 2020 predstavuje dôkaz prima facie o existencii nadmerného deficitu podľa vymedzenia v Pakte stability a rastu.

Z údajov za rok 2019 navyše vyplýva, že krajina nedodržala referenčnú hodnotu pre znižovanie dlhu, čo je takisto dôkazom prima facie, že v krajine existuje podľa vymedzenia v Pakte stability a rastu nadmerný deficit.

Na základe uvedených skutočností preto Komisia vypracovala túto správu, v ktorej sa analyzuje, či Cyprus spĺňa kritériá deficitu a dlhu, ktoré sú stanovené v zmluve. Posudzujú sa v nej všetky závažné faktory a náležite sa prihliada na rozsiahly hospodársky otras, ktorý súvisí s pandémiou COVID-19.

Tabuľka 1. Deficit a dlh verejných financií (% HDP)

2016 2017 2018 2019 2020 KOM 2021 KOM Kritérium deficitu Saldo verejných financií 0,3 % 2 % -3,7 1,7 -7 % -1,8 % Kritérium dlhu Hrubý dlh verejnej správy 103,4 % 93,9 % 100,6 95,5 115,7 % 105 % Rozdiel oproti referenčnej hodnote pre znižovanie dlhu 0,1 3,0 % -0,4 %

Zdroj: Eurostat, prognóza Komisie z jari 2020

2.Kritérium deficitu

Na základe programu stability na rok 2020 sa očakáva, že deficit verejných financií Cypru v roku 2020 dosiahne 4,3 % HDP, čo je výrazne nad referenčnou hodnotou 3 % HDP, ktorá je stanovená v zmluve. Očakáva sa, že dôvodom deficitu bude najmä fiškálny vplyv opatrení zvyšujúcich deficit, ktoré vláda prijala s cieľom bojovať proti pandémii (odhadom 4,4 % HDP), a predpokladaný pokles daňových príjmov v dôsledku zhoršenia makroekonomickej situácie.

Plánované prekročenie referenčnej hodnoty stanovenej v zmluve je v roku 2020 výnimočné, keďže je dôsledkom prudkého hospodárskeho poklesu. Vzhľadom na vplyv pandémie COVID-19 sa v prognóze Komisie z jari 2020 predpokladá, že v roku 2020 dôjde k poklesu reálneho HDP o 7,4 %.

Na základe prognózy Komisie z jari 2020, v ktorej sa predpokladá, že deficit sa v roku 2021 zníži pod úroveň 3 % HDP, by tak plánované prekročenie referenčnej hodnoty stanovenej v zmluve malo byť len dočasné. Tieto prognózy však sprevádza mimoriadne vysoký stupeň neistoty.

Stručne povedané, plánovaný deficit je v roku 2020 výrazne nad referenčnou hodnotou 3 % HDP, ktorá je stanovená v zmluve. Prekročenie referenčnej hodnoty sa považuje za výnimočné, ako sa stanovuje v zmluve a Pakte stability a rastu, pričom charakter prekročenia sa v súčasnosti pokladá za dočasný. Z analýzy teda vyplýva, že kritérium deficitu vymedzené v zmluve a nariadení (ES) č. 1467/97 prima facie nie je splnené.

3.Kritérium dlhu